የዳባት ወረዳ ነዋሪዎች ቂም በቀልን እያሰናበቱ ነው፡፡
ባሕር ዳር፡ መጋቢት 08/2012 ዓ.ም (አብመድ) በሰሜን ጎንደር ዞን ዳባት ወረዳ ይስተዋል የነበረውን ቂም በቀልና ደም መመላለስ አስወግደው በፍቅር ለመኖር የጋራ እርቀ ሠላም ተካሂዷል፡፡በእርቀ ሠላም ጉዞው የክልሉ ንግድና እና ገበያ ልማት ቢሮ ኃላፊ ብርሃኑ ጣምያለውን ጨምሮ የሰሜን ጎንደር አገረ ስብከት ሊቀ ጳጳስ ብፁዕ አቡነ እስጢፋኖስ፣ ሌሎች የሃይማኖት አባቶች፣ ተማሪዎችና ሌሎችም ነዋሪዎች ተሳትፈዋል።የእርቀ ሠላም ጉዞው ዳባት ተክለሃይማኖት ቤተክርስቲያን መነሻውን አድርጎ ዳባት አረደጃን ጊዮርጊስ ቤተክርስቲያን መዳረሻ አድርጓል። በእርቀ ሠላም ጉዞው ሠላምንና አንድነትን የሚሰብኩ መልእክቶች ተላልፈዋል። ከሠላም ጉዞው መጠናቀቅ በኋላም ችግሩ ከምንጩ እንዲደርቅ የሃይማኖት አባቶች፣ የመንግሥት የሥራ ኃላፊዎችና ነዋሪዎች የሠላም ምክክር እንደሚያደርጉ ይጠበቃል።ዘጋቢ፡- ታርቆ ክንዴ-ከዳባት